Kristian Pihl Lorentzen (V), 2010-02-04:
Indledningsvis vil jeg gerne slå fast, at transportsektoren selvfølgelig også skal yde sit bidrag til, at vi fra dansk side opfylder EU’s målsætning om at reducere CO2-udslippet med 20 pct. frem til 2020.
Til gengæld er Venstre dybt uenig, når Socialistisk Folkeparti med dette beslutningsforslag vil have vedtaget en snæver målsætning og handleplan for lige netop lastbiler.
Vi ønsker nemlig, at den samlede CO2-reduktion på 20 pct. sker så omkostningseffektivt og klogt som muligt, og det opnår vi jo netop ikke ved at lave meget snævre mål for udvalgte brancher eller sektorer.
Vi skal altså afholde os fra at lave sektorspecifikke målsætninger, der i sidste ende kommer til at koste samfundet mange penge og koste transporterhvervet meget dyrt.
Venstre har med stor tilfredshed noteret sig, at den danske transportbranche faktisk har lyttet nøje til det politiske signal om at bruge mindre energi og udlede mindre CO2 i de kommende år.
Lad mig fremhæve den frivillige ordning med certificering af grønne transportvirksomheder, som er på vej med det nyoprettede Center for Grøn Transport som tovholder.
Jeg synes, det er et fremragende initiativ.
I den forbindelse har Dansk Transport og Logistik spillet konstruktivt ind med oplægget »Transportens vej til et bedre klima – 49 veje til at spare på brændstoffet«, der jo også nævnes af forslagsstillerne, og dermed har DTL vist vejen for en grønnere transport.
De 49 konkrete forslag omfatter bl.a. dæk med mindre rullemodstand, automatisk overvågning af dæktryk, bedre ruteplanlægning, bedre flådestyring af lastbilerne, mere energirigtig kørsel.
Sådan skal det gøres!
Og det er så sendt ud til inspiration for vognmændene over det ganske land.
Transportbranchen har jo netop lyttet til os, lyttet til de politiske signaler, og hvorfor i alverden skal de så belønnes med, at vi politisk detailstyrer og lovgiver om noget, som allerede er sat i fuld gang?
Jeg vil også nævne den store politiske aftale om en grønnere transport fra 2009.
Her har vi – i øvrigt sammen med Socialistisk Folkeparti, forslagsstillerne – søsat og finansieret en lang række initiativer, der netop leder frem mod opfyldelsen af målet om mindre CO2-udledning fra transporten.
Spørgsmålet er så, hvorfor SF ikke kan vente på, at vi får alle disse gode initiativer rullet ud på landevejene i praksis.
Der er jo oven i købet tale om initiativer, som SF selv står bag.
Derfor kan det være vanskeligt at forstå dette hastværk, som jo meget let bliver til lastværk og kommer til at koste penge.
Jeg ser meget frem til, at de foreløbigt gode erfaringer med forsøget gør, at forsøget rulles ud til også at omfatte kørsel gennem Tyskland og på en større del af Danmarks vejnet.
Desuden er Venstre meget opsat på at høste miljøgevinsten ved at tillade en højere totalvægt på almindelige lastbiler, så vi kan transportere mere med stort set det samme energiforbrug.
Sammenfattende vil jeg konstatere, at vi har et konstruktivt samarbejde med transportbranchen, og vi er på helt rette vej med hensyn til at reducere CO2-udledningen.
Derfor ser vi absolut intet behov for politiske handleplaner eller lovgivning her på området, og derfor må vi afvise beslutningsforslaget.